Source: http://ec.europa.eu/civiljustice/bankruptcy/bankruptcy_net_mt.htm
Timestamp: 2018-06-20 01:35:59+00:00
Document Index: 936119

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

﻿ Kummissjoni Ewropea - Network gudizzjarju ewropew - Falliment - Olanda
Kummissjoni Ewropea > NGE > Falliment > Olanda
L-aħħar aġġornament: 06-07-2007
Falliment - Olanda
1. X’tipi ta’ proċeduri ta’ insolvenza jeżistu u x’inhuma l-għanijiet tagħhom?
2. X’inhuma l-kondizzjonijiet għal kull waħda minn dawn il-proċeduri?
3. Xi rwol għandhom il-parteċipanti f’kull tip ta’ proċedura?
4. X’inhuma l-konsegwenzi tal-ftuħ tal-proċeduri?
5. Liema regoli speċjali japplikaw għal ċertu tip ta’ klejms?
6. Liema regoli jiġu applikati għat-transazzjonijiet li huma ta’ detriment għall-patrimonju?
7. X’inhuma l-kondizzjonijiet biex jitressqu u jiġu verifikati l-klejms tad-dejn?
8. Liema direttivi japplikaw għar-riorganizzazzjoni u għar-ristrutturar?
9. Liema direttivi japplikaw għal-likwidazzjoni?
10. X’inhuma l-kondizzjonijiet biex il-proċeduri jintemmu?
L-Att dwar il-Falliment (BA) jirrikonoxxi tliet tipi differenti ta’ proċeduri ġudizzjarji ta’ insolvenza: il-Falliment, il-Moratorju u r-Ristrutturar tad-Dejn.
Fl-Olanda it-tliet tipi kollha huma inklużi fl-Addenda A, B u C għad-Digriet Ewropew dwar l-Insolvenza (KE) nru. 1346/2000 tad-29 ta’ Mejju 2000 L 160 (emendat f’Jannar 2005, COM 2004, 827).
Fil-każ ta’ falliment, id-debitur (intraprenditur jew individwu privat) irid ikun fis-sitwazzjoni fejn ikun waqaf jagħmel il-pagamenti (skond l-Artikolu 1 ta’ l-Att dwar il-Falliment (BA)).
Fil-każ ta’ moratorju, id-debitur irid jipprevedi li mhux se jkun jista’ jkompli jħallas id-dejn dovut tiegħu (l-Artikolu 214 BA). Il-proċeduri ta’ moratorju huma maħsuba għall-intraprendituri.
Fil-każ ta’ l-Att dwar ir-Ristrutturar tad-Dejn għall-Persuni Naturali – ara l-Artikolu 284 ta’ l-Att dwar il-Falliment:
jew jista’ jkun previst b’mod raġonevoli li l-persuna mhux se tkun tista’ tkompli tħallas id-djun tagħha,
jew il-persuna qiegħda fis-sitwazzjoni li tkun waqfet tagħmel il-pagamenti.
L-uniku għan tal-proċeduri ta’ falliment huwa l-likwidazzjoni ta’ l-ishma disponibbli sabiex jitqassmu fost il-kredituri.
Il-proċeduri ta’ moratorju għandhom għan ta’ ristrutturar aktar milli ta’ likwidazzjoni sabiex jipprevjenu dan ta’ l-aħħar.
Il-proċeduri ta’ ristrutturar tad-dejn fil-Qorti għandhom għan doppju: il-likwidazzjoni ta’ l-ishma disponibbli u r-ristrutturar tal-piż tad-dejn.
Il-falliment: id-debitur irid ikun fis-sitwazzjoni fejn ikun waqaf jagħmel il-pagamenti. Dan ifisser li mill-inqas hemm dejn dovut u talba għal appoġġ (l-Artikolu 6 BA).
L-Att dwar il-Falliment ma jeħtieġ l-ebda proċedura preparatorja (ġudizzjarja jew extraġudizzjarja). Madanakollu, il-Qorti teħtieġ petizzjoni li tistrieħ fuq sisien sodi.
Fil-każ ta’ moratorju d-debitur irid jipprevedi li mhux se jkun jista’ jkompli jħallas id-djun dovuti tiegħu (it-Tasima 214 BA).
Japplikaw diversi kriterji għall-arranġament tar-ristrutturar tad-dejn:
Qabel l-applikazzjoni ta’ l-arranġament legali tar-ristrutturar tad-dejn, il-liġi timponi l-issuktar mandatorju ta’ fażi extraġudizzjarja. Ibbażata fuq dikjarazzjoni mudell maħruġa mill-muniċipalità, irid ikun evidenti li kien hemm tenattivi sabiex jintlaħaq ftehim bonarju. Irid ukoll ikun evidenti ir-raġuni għaliex dawn it-tentattivi fallew. Id-dispożizzjoni ta’ l-assistenza għad-djun fuq livell lokali tappoġġja din il-fażi hekk imsejħa bonarja.
Dan li ġej japplika meta jiġi applikat ristrutturar tad-dejn:
Irid ikun involut piż tad-dejn li ma jistax jinqata’; fi kliem ieħor m’hemm l-ebda prospettiva ta’ pagament.
Id-debitur irid jehmeż dikjarazzjoni mudell ma’ l-applikazzjoni għar-ristrutturar, li trid tkun ikkompletata mill-muniċipalità u tkun iffirmata minnu personalment, u jrid iressaq ukoll petizzjoni kompleta quddiem il-Qorti kif inhu deskritt fl-Artikolu 285 BA.
Id-djun iridu jkun tfaċċaw jew baqgħu mux imħallsa minkejja l-bona fide tad-debitur. Il-Qorti se tinterpreta dan il-kriterju miftuħ f’kull każ. Id-djun minn atti kriminali ma jitqiesux bħala li ġew ikkawżati bil-bona fide. Skond il-ġurisprudenza tal-Qorti Suprema u d-Direttivi tal-politika ġudizzjarja huwa importanti li hawnhekk ma kien sar l-ebda tentattiv sabiex il-kredituri jitqiegħdu fi żvantaġġ. Huwa wkoll importanti li d-djun ma tfaċċawx jew baqgħu ma tħallsux fi żmien tassew reċenti u li fejn kien hemm kwalunkwe possibbiltà kien hemm pagament parzjali flimkien mal-frekwenza tiegħu. Fi kliem ieħor, m’għandux jirriżulta li kien hemm tendenza repetittiva li jsiru d-djun mingħajr ma kien hemm titjib li jista’ jintwera.
Għal min?
Il-falliment huwa miftuħ kemm għal persuni naturali kif ukoll għal korporazzjonjiet.
Il-moratorju ma jingħatax lil persuna naturali li ma tipprattikax professjoni indipendenti jew għandha negozju, lanqas ma japplika għal kumpanija ta’ l-assigurazzjoni.
Ir-ristrutturar tad-dejn huwa miftuħ biss għal persuni naturali.
Fil-prinċipju, dan ifisser li l-inidividwi privati kollha jistgħu jressqu applikazzjoni, kif jistgħu jagħmlu dawk l-intrapriżi mhux kostitwiti fil-forma ta’ korporazzjoni, bħalma hu negozju b’persuna waħda.
Jista’ jkun hemm applikazzjoni għal falliment mid-debitur innifsu (id-dikjarazzjoni tiegħu) jew minn kreditur, jew mill-Uffiċċju tal-Prosekutur Pubbliku għal raġunijiet ta’ interess pubbliku.
Id-debitur innifsu jista’ japplika għal Moratorju sakemm din il-parti mhix persuna naturali. Għalhekk il-kredituri ma jistgħux japplikaw għal moratorju.
Il-persuna naturali li għandha piż ta’ dejn tant li m’hemm l-ebda prospettiva li dan se jitħallas u li jressaq petizzjoni kompleta għar-ristrutturar tad-dejn quddiem il-Qorti u li barra minn hekk, skond il-Qorti, għandu rieda tajba. Għaldaqstant il-kredituri ma jistgħux japplikaw għar-ristrutturar tad-dejn.
L-Iskrivan tal-Qorti għandu jippubblika fil-Gazzetta ta’ l-Istat numru ta’ punti essenzjali meħuda mid-digriet tal-Qorti fejn jinfetħu l-proċeduri ta’ falliment, ta’ moratorju jew tar-ristrutturar tad-dejn. Fost l-oħrajn, dan jinvolvi l-isem u l-indirizz sħiħ tad-debitur u l-isem ta’ l-aġent imħallef superviżur u tar-riċevitur maħtur.
Il-Qorti hija prinċipalment involuta fid-deċiżjonijiet konsegwenzjali fl-arranġament tal-falliment u tar-ristrutturar tad-dejn, bħall-aċċettazzjoni jew iċ-ċaħda tal-proċeduri u l-għoti ta’ rilaxx fir-ristrutturar tad-dejn, jew ħlas mill-falliment jew il-possibbiltà ta’ terminazzjoni antiċipata tar-ristrutturar tad-dejn. Il-Qorti tista’ wkoll ma tilqax l-appell tar-riċevitur jew ta’ l-amministratur jekk dan jittraskura d-dmirijiet legali tiegħu.
Aġent imħallef superviżur jintħatar mill-Qorti għall-għadd ta’ deċiżjonijiet ta’ ġestjoni u superviżjoni tal-patrimonju matul il-perjodu tal-proċeduri. Dan l-individwu jissuperviżjona lir-riċevitur jew lill-amministratur, jagħti permess għal uħud mit-transazzjonijiet u jiddeċiedi dwar l-ilmenti possibbli mingħand il-partijiet interessati.
Hekk kif il-Qorti tkun fetħet proċeduri ta’ insolvenza, taħtar kemm imħallef superviżur kif ukoll amministratur (f’falliment) jew riċevitur (f’moratorju jew f’ristrutturar tad-dejn). Il-kompiti ta’ l-amministratur u tar-riċevitur huma deskritti fl-Att kif ġej: is-superviżjoni tal-konformità min-naħa tad-debitur ma’ l-obbligi li ġejjin mil-liġi, u l-ġestjoni u l-likwidazzjoni tal-patrimonju. Dawn il-kompiti japplikaw kemm jekk id-debitur huwa persuna privata u kemm jekk huwa intrapriża.
Fl-arranġament tal-moratorju, ir-riċevitur irid jiġġestixxi l-patrimonju flimkien mad-debitur.
Xi drabi jiġi ddikjarat falliment fuq inizjattiva tad-debitur stess, imma dan ġeneralment isir fuq l-inizjattiva ta’ kreditur. Jekk id-dikjarazzjoni tkun irrifjutata, il-kreditur għandu d-dritt li jappella quddiem awtorità ogħla jekk jitqies li d-debitur għandu dritt għal appell quddiem awtorità ogħla. F’isem il-kredituri, l-amministratur jista’ jinvalida ċerti transazzjonijiet legali li saru mid-debitur sa sena qabel il-falliment li rriżultaw fi żvantaġġ għall-kreditur, pereżempju l-bejgħ ta’ patrimonju ta’ valur ferm inqas minn kemm tiswa fuq is-suq. Il-laqgħa ta’ verifika toffri l-possibbiltà lill-kredituri li jgħidu tagħhom. Il-kredituri jistgħu jressqu lment dwar l-amministratur quddiem l-imħallef superviżur (l-Artikolu 69 BA).
Id-dmir ta’ l-isforz fir-ristrutturar tad-dejn: id-debitur li jingħata l-fakoltà tad-dejn għandu jeżerċita l-akbar sforz possibbli għall-kredituri tiegħu għal perjodu ta’ tliet snin, sabiex jiddaħħal l-akbar ammont ta’ flus possibbli mill-patrimonju. Għal tliet snin, se jkollha jqiegħed il-ħila tiegħu biex iħallas għad-dispożizzjoni tal-kredituri tiegħu sa 95% tal-livell ta’ appoġġ applikabbli.
Id-dmir ta’ l-informazzjoni f’falliment u f’ristrutturar tad-dejn: jinforma lill-amministrattur jew lir-riċevitur b’mod sħiħ u preċiż dwar dak kollu li jaf jew li jista’ jifhem li huwa importanti biex ikunu kkompletati l-proċeduri b’mod xieraq.
Kreditur ma jistax jistitwixxi appell quddiem awtorità ogħla kontra s-sentenza fejn debitur jingħata l-fakoltà tar-ristrutturar tad-dejn. Madanakollu, jista’ jressaq il-kwistjoni quddiem il-Qorti għal sospensjoni (l-Artikolu 350 BA), pereżempju jekk isiru djun ġodda matul il-perjodu tar-ristrutturar tad-dejn jew jekk hemm indikazzjonijiet li d-debitur qed jipprova jqiegħed lill-kredituri fi żvantaġġ. Jista’ wkoll jagħmel sottomissjonijiet matul il-laqgħa ta’ verifika, jew iressaq ilment dwar x’inhu jsir quddiem l-imħallef superviżur. Huwa wkoll possibbli li l-kredituri jappellaw quddiem awtorità ogħla mis-sentenza fejn id-debitur jiġi riabilitat meta jiskadi l-perjodu tar-ristrutturar tad-dejn (l-Artikolu 355 BA). Il-kreditur ikollu jirrispetta sentenza ta’ riabilitazzjoni, anki jekk ma kienx involut fil-proċeduri ta’ ristrutturar tad-dejn (l-Artikolu 358 BA).
Il-patrimonju jinkorpora l-ġid kollu tad-debitur fiż-żmien tas-sentenza li tagħti il-fakoltà ta’ l-arranġament, kif ukoll il-ġid kollu li jikseb matul il-falliment jew l-applikazzjoni tar-ristrutturar tad-dejn skond it-Taqsimiet 20 u 295 BA. Il-ġid li mhux eċċessiv jibqa’ barra mill-patrimonju tad-debitur – flimkien ma’ l-oġġetti l-oħra deskritti fl-Artikolu 21 u fil-paragrafu 4 tal-Artikolu 295 BA.
Il-prinċipju ta’ l-iffriżar japplika kemm għall-falliment u kemm għar-ristrutturar tad-dejn. Meta jkun hemm falliment jew ristrutturar ta’ dejn tfisser li l-pożizzjoni legali tal-patrimonju tiġi ffriżata.
Minħabba s-sentenza fejn id-debitur jingħata l-fakoltà ta’ l-arranġament ta’ falliment jew ta’ ristrutturar tad-dejn legalment huwa jitlef l-awtorità biex ikollu l-oġġetti tiegħu għad-dispożizzjoni tiegħu: minn dak iż-żmien ’il quddiem dawk l-affarijiet isiru parti mill-patrimonju li huwa amministrat mill-amministratur jew mir-riċevitur. Jitlef ukoll l-awtorità li jmexxi u jippermetti transazzjonijiet effettivi fejn għandhom x’jaqsmu dawk l-oġġetti. Huwa obbligat li jċedi l-oġġetti kollha li huma parti mill-patrimonju fuq it-talba ta’ l-amministratur jew tar-riċevitur. Id-debitur irid jitlob permess mill-amministrattur jew mir-riċevitur għal uħud mit-transazzjonijiet legali, bħal sehem fi transazzjoni ta’ kreditu.
M’hemm l-ebda obbligu għall-kredituri li jressqu l-klejms kollha quddiem ir-riċevitur jew l-amministratur. Kwalunkwe persuna li tixtieq ikollha xi sehem fid-dħul, li jingħata permezz ta’ dik li tissejjaħ lista ta’ distribuzzjoni lill-kredituri magħrufa, l-aħjar li jista’ jagħmel huwa li jressaq il-klejm tiegħu.
Jekk jiġi riabilitat (il-“maħfra tad-djun”) id-debitur meta jkun ikkompletat ir-ristrutturar tad-dejn, dan japplika għall-kredituri kollha, anki għall-individwi li ma ressqux il-klejm tagħhom quddiem ir-riċevitur. Hawnhekk hawn restrizzjoni importanti: l-arranġament tar-ristrutturar tad-dejn jaħdem biss fejn għandhom x’jaqsmu l-klejms li jeżistu fiż-żmien li jingħata d-digriet fejn id-debitur jingħata l-fakoltà ta’ l-arranġement (l-Artikolu 299 BA, il-prinċipju ta’ l-iffriżar). Il-klejms li jitfaċċaw wara d-data tas-sentenza dwar l-għoti tal-fakoltà huma djun ġodda, u għalhekk ma jaqgħux taħt ir-ristrutturar tad-dejn u mhumiex affetwati mir-rilaxx.
F’falliment, l-imħallef superviżur jista’ jordna, fuq it-talba ta’ kull parti interessata, li t-terzi ma jistgħux jeżerċitaw xi drittijiet li jkollhom kontra d-debitur għal massimu ta’ xahar, li jista’ jiġi estiż b’massimu ta’ xahar ieħor: dak li jissejjaħ il-perjodu ta’ riflessjoni. L-amministratur jista’ jieħu idea ta’ x’tinvolvi l-patrimonju. Dan l-ordni ta’ riflessjoni għalhekk jista’ jinvolvi wkoll lid-detentur ta’ l-ipoteka jew lid-detentur tal-pleġġ, jew lill-individwu li jkun irriżerva d-dritt ta’ proprjetà.
Tista’ tingħata fakolta provviżorja ta’ l-arranġament tar-ristrutturar tad-dejn sakemm tingħata s-sentenza ġudizzjarja finali. Din il-faċilità legali rari tintuża mill-Qorti u biss f’sitwazzjonijiet ta’ urġenza kbira bħal periklu ta’ żgumbrament mid-dar.
Hekk kif ir-ristrutturar tad-dejn ikun iddikjarat, b’mod provviżorju jew b’mod finali, li huwa applikabbli, japplika moratorju ġenerali kontra l-kredituri safejn għandu x’jaqsam l-eżerċizzju tad-drittijiet. Qbid li diġà sar jiġi annullat u l-eżekuzzjonijiet li diġà nbdew jiġu sospiżi. L-imgħax legali jew kuntrattwali jieqaf ukoll minn dak iż-żmien ’il quddiem. Fir-ristrutturar tad-dejn, l-imħallef superviżur jista’ jispeċifika wkoll perjodu ta’ riflessjoni permezz ta’ ordni fuq it-talba ta’ kull parti interessata.
Ir-reġistrazzjoni tal-proċeduri kollha korrenti ta’ insolvenza ssir fir-Reġistru Ċentrali ta’ l-Insolvenzi (CIR) fil-Kunsill tal-Ġudikatura fl-Aja; dan jista’ jkun ikkonsultat permezz ta’ www.rechtspraak.nl/registers - .
L-oġġetti li jiġu kkonsenjati bir-riżerva tad-dritt ta’ proprjetà ma jidħlux fl-assi ta’ falliment jew ta’ ristrutturar, ara t-Taqsimiet 20 u 295 BA, imma jistgħu jiġu affettwati minn kwalunkwe ordni ġudizzjarju li fih jingħata digriet dwar perjodu ta’ riflessjoni, ara aktar ’l isfel.
Fuq it-talba ta’ kull parti interessata, l-imħallef superviżur fil-falliment jista’ jispeċifika, permezz ta’ ordni, perjodu ta’ riflessjoni li japplika għal kull kompetenza ta’ parti terza sabiex tirkupra oġġetti li huma parti mill-patrimonju.
Fil-prinċipju, l-intrapriżi mhux kostitwiti fil-forma ta’ korporazzjoni jistgħu wkoll jingħataw il-fakoltà ta’ arranġament ta’ ristrutturar tad-dejn. Fil-prinċipju wkoll, skond il-politika ġudizzjarja, intrapriża ta’ din ix-xorta se tkun dejjem likwidata fir-ristrutturar tad-dejn. It-tkomplija tal-professjoni jew tan-negozju kif iddefinit fl-Artikolu 311 BA għaldaqstant mhix se tiġri malajr fir-ristrutturar tad-dejn. Meta wieħed iqis ir-riskju ta’ eċċess ta’ djun tal-patrimonju, l-amministratur jew ir-riċevitur, bħala regola, jittermina kwalunkwe kuntratt ta’ impjieg fin-negozju tad-debitur.
Ara t-tweġiba għall-mistoqsija 2 għad-drittijiet tal-kredituri.
L-ordni reċiproku ta’ prijorità preferenzjali (id-dritt preferenzjali) tal-kredituri fejn għandhom x’jaqsmu l-kredituri li qed jikkompetu ma’ xulxin huwa differenti fl-arranġament tar-ristrutturar tad-dejn minn dak tal-falliment; dan huwa proporzjon ta’ 2:1 skond il-paragrafu 2 tal-Artikolu 349 BA. F’falliment, il-kreditur preferenzjali għalhekk imur aħjar. Fil-qafas ta’ l-arranġament tar-ristrutturar tad-dejn ma teżistix distribuzzjoni aktar speċifika fl-ordni ta’ prijorità fi ħdan il-kategoriji ta’ kredituri preferenzjali jew li qed jikkompetu bħal fil-falliment.
Fil-prinċipju, l-arranġament ta’ ristrutturar tad-dejn ma jaħdimx fejn għandhom x’jaqsmu l-klejms li huma koperti minn pleġġ jew minn ipoteka; anki fil-falliment id-detentur ta’ pleġġ jew ta’ ipoteka jista’ jaġixxi qisu m’hemm l-ebda falliment (għall-falliment ara t-Taqsimiet 57, 58 u 59 BA, li japplikaw ukoll fir-ristrutturar tad-dejn).
Jekk qabel il-falliment jew ir-ristrutturar tad-dejn, id-debitur kellu xi transazzjonijiet legali volontarji li kien jaf jew li kellu jkun jaf li kienu se jqiegħdu lill-kredituri fi żvantaġġ, l-amministratur jew ir-riċevitur jista’ jsejjaħ għal ‘actio pauliana’, u jista’ jdawwar dawn it-transazzjonijiet biex ikunu ta’ benefiċċju għall-patrimonju: it-Taqsimiet 42 u 43 BA.
Debitur (imma anki kreditur jew riċevitur) jistgħu jqiegħdu l-kwistjoni tar-ristrutturar tad-dejn quddiem il-Qort għal terminazzjoni antiċipata. Il-kondizzjonijiet huma deskritti fl-Artikolu 350 BA. L-aktar kawżi frekwenti huma terminazzjoni antiċipata minħabba li tfaċċaw djun ġodda eċċessivi, jew li d-debitur qed jipprova jqiegħed lill-kredituri tiegħu fi żvantaġġ jew qed jagħti informazzjoni mhux korretta jew mhux kompleta lir-riċevitur tiegħu. Il-konsegwenza legali hija li f’dak il-każ id-debitur jitqiegħed immedjatament fi stat ta’ falliment wara.
Il-liġi ma tispeċifikax il-perjodu ta’ falliment. Il-parti l-kbira tal-fallimenti jiġu kkompletati fi tmintax-il xahar, ġeneralment b’nuqqas ta’ dħul u jkunu bbażati fuq proċeduri semplifikati mingħajr verifika. Fallimenti kbar u kkomplikati spiss jieħdu aktar żmien. L-imħallef superviżur isegwi l-progress li għamel l-amministratur, sabiex il-proċedura tkun ikkompletata fil-perjodu raġonevoli ta’ żmien meħtieġ mill-EVRM.
Ġeneralment, ir-ristrutturar tad-dejn jieħu tliet snin. F’każi eċċezzjonali, dan il-perjodu jista’ jkun itwal, imma qatt itwal minn ħames snin. F’każi eċċezzjonali, il-perjodu ta’ ristrutturar tad-dejn jista’ jkun iqsar, sa minimu ta’ sena, jekk il-Qorti ma ssibx raġuni valida sabiex torganizza laqgħa ta’ verifika. Dawn il-proċeduri ta’ l-aħħar jissejħu wkoll bħala ristrutturar ta’ dejn issemplifikat u huma maħsuba apposta għal dawk il-każi fejn jiġi stabbiliti li kważi xejn m’hu se jinġabar biex jissodisfa l-klejms li hemm.
L-iskrivan tal-Qorti jippubblika digriet għall-ftuħ ta’ proċeduri ta’ falliment jew ta’ ristrutturar ta’ dejn fil-Gazzetta ta’ l-Istat, fejn jiġu kkwotati ismijiet l-amministratur jew ir-riċevitur, id-debitur u l-imħallef superviżur, kif ukoll iż-żmien meta se ssir kwalunkwe laqgħa ta’ verifika.
Numru ta’ punti essenzjali ta’ informazzjoni jinżammu f’reġistru pubbliku għal kull proċedura korrenti ta’ falliment, moratorju jew ristrutturar ta’ dejn. Dan ir-reġistru (ir-Reġistru Ċentrali ta’ l-Insolvenzi u r-Reġistru Nazzjonali għar-Ristrutturar tad-Dejn) jista’ jiġi kkonsultat għall-fallimenti permezz ta’ www.rechtspraak.nl/registers - jew għar-ristrutturar tad-dejn fil-Bord ta’ l-Għajnuna Legali f’Den Bosch permezz ta’ www.wsnp.rvr.org .
Mhux dejjem issir laqgħa ta’ verifika fi proċeduri ta’ falliment jew ta’ ristrutturar ta’ dejn. Il-Qorti tiddeċiedi jekk hux ta’ siwi li jkunu segwiti proċeduri ta’ din ix-xorta meta titqies is-sitwazzjoni tal-patrimonju – ġeneralment fuq it-talba ta’ l-amministratur jew tar-riċevitur – jew jekk tistax tkun segwita tlestija semplifikata. Ara t-tweġiba għall-mistoqsija 5 għal aktar dettalji.
Jekk tkun ippjanata laqgħa ta’ verifika, l-amministratur jew ir-riċevitur jikkomunika dan lill-kredituri magħrufa kollha. Il-kredituri jistgħu jressqu l-klejms tagħhom flimkien ma’ l-evidenza assoċjata quddiemu. Il-verifika tal-klejms kollha hija regolata, kif inhu l-każ fil-fallimenti, skond it-Taqsimiet 110 sa, u tinkludi,116 BA. Il-kredituri li għandhom klejm, li l-eżistenza u d-daqs tagħhom huma rikonoxxuti, jitqiegħdu f’lista ta’ klejms rikonoxxuti.
Fl-arranġament tar-ristrutturar tad-dejn, teżisti distinzjoni biss bejn klejms preferenzjali u klejms li jikkompetu ma’ xulxin. M’hemm l-ebda ordni ta’ prijorità f’dawn iż-żewġ kategoriji, kif inhu l-każ għall-fallimenti (il-paragrafu 2 tal-Artikolu 349 BA).
Huwa possibbli li terġa’ tinfetaħ intrapriża fil-qafas ta’ proċeduri ta’ falliment. L-amministratur se jittermina il-kuntratti ta’ impjieg (l-Artikolu 40 BA) ladarba l-okkorrenza tad-djun tal-patrimonju trid tkun limitata kemm jista’ jkun possibbli u għaliex – bil-kontra ta’ moratorju – il-ħarsien kontra t-tkeċċija tas-soltu ma japplikax waqt it-transizzjoni ta’ l-intrapriża għall-falliment. L-amministratur jista’ jkompli n-negozju tal-parti li falliet sakemm dan ikun fl-interess tal-patrimonju.
L-intenzjoni tal-proċeduri ta’ moratorju huwa li l-intrapriżi jiġu organizzati mill-ġdid. Il-perjodu huwa ta’ massimu ta’ tmintax-il xahar b’faċilità li jiġi estiż. Id-debitur jeħtieġ l-awtorizzazzjoni mingħand ir-riċevitur tiegħu għal atti ta’ ġestjoni jew ta’ kontroll. Id-debitur ma jistax ikun sfurzat iħallas id-djun tiegħu matul il-moratorju. Kwalunkwe żjieda li ssir fuq klejms mhux preferenzjali taqa’. Fil-fatt, il-moratorju ma jaffettwax l-klejms preferenzjali.
L-iskop aħħari ta’ l-arranġament tar-ristrutturar tad-dejn huwa ristrutturar komplet tal-piż tad-djun eżistenti tad-debitur fejn dan ikun persuna naturali. Is-sentenza ġudizzjarja dwar l-għoti ta’ fakoltà tfisser li l-kredituri jkollhom jieqfu milli jeżerċitaw il-mezzi li tagħti l-liġi. Qbid li diġà sar jiġi annullat u l-eżekuzzjonijiet li diġà nbdew jiġu sospiżi (l-Artikolu 301 BA). L-imgħax legali jew kuntrattwali ukoll jieqaf japplika minn dak iż-żmien (l-Artikolu 303 BA). Jekk debitur jgħaddi b’mod xieraq mill-fażi ta’ tliet snin, u jħallas il-massimu possibbli tad-djun tiegħu, id-djun li jkun fadal jistgħu jiġu kkonvertiti f’obbligi naturali permezz ta’ sentenza (l-Artikolu 358 BA). Dan ifisser li dawn id-djun li fadal ma jistgħux jinġabru aktar mill-kreditur.
F’falliment, l-amministratur jidderieġi r-riorganizzazzjoni u l-bidu mill-ġdid. F’moratorju, id-debitur u r-riċevitur jagħmlu dan flimkien. Il-perjodu ta’ falliment mhux speċifikat imma l-perjodu ta’ moratorju, fil-prinċipju, huwa ta’ tmintax-il xahar. Ir-riorganizzazzjonijiet fil-falliment ġeneralment għandhom possibbiltà akbar li jirnexxu ladarba l-ħarsien legali tat-tkeċċija ma japplikax, filwaqt li japplika fil-moratorju. Il-Qorti tapprova l-pjan ta’ ristrutturar fil-każi kollha.
Il-perjodu għar-ristrutturar tad-dejn huwa ta’ tliet snin u dan jiġi stabbilit fil-pjan ta’ ristrutturar (it-Taqsma 343 BA). Il-Qorti tistabbilixxi dan billi tibbaża ruħha fuq mudell, fit-teorija billi tuża abbozz min-naħa tad-debitur, u dan jinkludi l-obbligi li d-debitur irid iżomm magħhom. Fil-prattika, il-parti l-kbira tal-każi ta’ ristrutturar ta’ dejn javvanzaw mingħajr pjan ta’ din ix-xorta, minħabba li l-proċeduri jitqiesu bħala li jinvolvu ħafna xogħol. Barra minn hekk, il-liġi fuq dan il-punt se tinbidel dalwaqt (l-Abbozz ta’ Liġi 29 942), u b’hekk il-pjan ta’ ristrutturar mhux se jibqa’ aktar parti mill-proċeduri.
Kemm il-proċeduri ta’ falliment kif ukoll dawk tar-ristrutturar tad-dejn jiffokaw fuq il-likwidazzjoni ta’ l-assi disponibbli. Dan huwa bil-kontra tal-moratorju, li huwa ffokat preċiżament fuq iż-żamma ta’ l-assi, u fil-prinċipju huwa maħsub sabiex jimla l-vojt maħluq mill-problemi temporanji ta’ likwidità ta’ l-intrapriża.
F’falliment, l-amministratur jista’ jimponi perjodu raġonevoli fuq id-detentur ta’ pleġġ jew ta’ ipoteka qabel ma jkunu jistgħu jeżerċitaw id-drittijiet tagħhom.
F’falliment, ir-regola ewlenija hija l-bejgħ pubbliku, sakemm l-imħallef superviżur ma jippermettix bejgħ privat (l-Artikolu 176 BA). L-amministratur huwa awtorizzat li javvanza għal-likwidazzjoni (l-Artikolu 68 BA). Bil-kontra, f’ristrutturar ta’ dejn fil-prinċipju, ir-riċevitur dejjem jeħtieġ l-awtorità mill-imħallef superviżur sabiex javvanza għal-likwidazzjoni, imma ġeneralment bejgħ pubbliku, għal darb’oħra, mhux meħtieġ. Il-likwidazzjoni ta’ l-assi disponibbli tista’ ssir fil-forma ta’ ftehim ta’ftehim ta’ falliment jew ta’ ristrutturar ta’ dejn.
Ġeneralment, l-amministratur jew ir-riċevitur iqassmu darba biss lill-kredituri, b’dan ikun it-tmiem tal-proċeduri. Ir-ristrutturar tad-dejn u l-falliment formalment jintemmu meta l-lista tad-distribuzzjoni finali ssir torbot. L-amministratur jew ir-riċevitur jinforma lill-kredituri b’dan. Il-kredituri jistgħu joġġezzjonaw (jopponu rwieħhom) għal-lista.
Hemm proċeduri semplifikati kemm fil-falliment kif ukoll fir-ristrutturar tad-dejn. Dawn huma proċeduri mingħajr laqgħa ta’ verifika. F’falliment huwa meħtieġ li jkun hemm dħul insuffiċjenti biex ikunu sodisfatti l-klejms li jikkompetu ma’ xulxin.
Id-differenza essenzjali bejn falliment u ristrutturar tad-dejn huwa li wara t-tlestija ta’ falliment, il-klejms li ma jitħallsux jibqgħu hemm u għalhekk jistgħu jerġgħu jinġabru mill-kredituri (l-Artikolu 195 BA). Dan jiġri meta l-lista ta’ distribuzzjoni finali ssir torbot, fi kliem ieħor meta ma tkunx aktar possibbli għall-kreditur li jopponiha. Falliment jintemm permezz ta’ ftehim, jew permezz ta’ tlestija semplifikata (tneħħija fil-każ ta’ nuqqas ta’ dħul) jew permezz ta’ distribuzzjoni lill-kredituri wara li l-kljems tagħhom ġew ivverifikati.
Il-proċeduri ta’ moratorju jintemmu jew permezz ta’ l-irtirar tat-talba tad-debitur jew permezz ta’ ftehim li jkun approvat mill-Qorti.
Ir-ristrutturar tad-dejn jiġi kkompletat b’mod pożittiv jew negattiv:
Jekk debitur iżomm b’mod xieraq ma’ l-obbligi tar-ristrutturar tad-dejn (billi jinforma b’mod sħiħ lir-riċevitur, idaħħal kemm jista’ jkun flus fil-patrimonju għal tliet snin, imur għax-xogħol jew skond kif ikun il-każ jibqa’ jaħdem) il-Qorti se tagħtih “rekord nadif” (riabilitazzjoni) fis-sentenza finali. Dan jimplika (ara l-Artikolu 358 ta’ l-Att dwar il-Falliment) li d-djun li jkun fadal ma jistgħux legalment jinġabru mill-kredituri.
Jekk debitur ma jżommx ma’ l-obbligi tar-ristrutturar tad-dejn tiegħu, ir-ristrutturar tad-dejn jista’ terminat qabel iż-żmien bl-ebda riabilitazzjoni. Issa d-debitur se jkun legalment fi stat ta’ falliment (ara l-Artikolu 350 ta’ l-Att dwar il-Falliment). Pereżempju, dan jista’ jiġri jekk id-debitur jħalli li jitfaċċaw djun ġodda eċċessivi matul il-perjodu tar-ristrutturar tad-dejn tiegħu, jew jekk jipprova jqiegħed lill-kredituri tiegħu fi żvantaġġ.
Iċ-ċirkostanza li xi ħadd ikun falla jew li kien involut f’moratorju jew f’ristrutturar ta’ dejn, tibqa’ rreġistrata għal xi żmien ma’ l-Uffiċċju għar-Reġistrazzjoni tal-Krediti (BCR) fi Tiel u mar-Reġistru Ċentrali ta’ l-Insolvenzi (CIR) fil- Kunsill tal-Ġudikatura fl-Aja (www.rechtspraak.nl/registers - ). Wara kollox dan huwa fattur ta’ riskju rilevanti għall-fornituri ta’ kreditu. M’hemm l-ebda ostaklu legali biex terġa’ tinfetaħ intrapriża. Wara proċeduri ta’ ristrutturar li jirnexxu hemm għal darb’oħra prospettivi għal ġejjieni finanzjarju tajjeb għall-individwi privati minħabba li issa l-piż tad-dejn tneħħa.
Intraprenditur li kkontribwixxa b’mod sinifikanti għall-falliment permezz ta’ amministrazzjoni ħażina ta’ l-intrapriża jista’ jitqies responsabbli mill-amministratur skond il-Kodiċi Ċivili. Il-Kodiċi Kriminali jinkludi dispożizzjonijiet dwar il-falliment frawdolenti. Ma teżisti l-ebda sanzjoni speċifika għal dawk li jħaddmu/għall-korpi li mhumiex korporazzjonijiet jekk ma jżommux ma’ l-obbligi tar-ristrutturar tad-dejn tagħhom.
« Falliment - Informazzjoni Ġenerali | Olanda - Informazzjoni Ġenerali »